|  |  |
| --- | --- |
| ата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | 14.05.2022 г.  Анікій Елена Уладзіміраўна, аг.Лукі, Вул. Первамайская, д. 4, праваслаўная |
| Назва абрада (свята, звычая) | Свята “Улассе” |
| Агульныя звесткі (дата і месца правядзення, прымеркаванасць да катал. ці правасл. календара) | Зімовае свята ў гонар Уласія, адзначаецца 11 лютага (24 лютага паводле новага стылю).  Калі 24 лютага пападае на Вялікі пост, тады свята адзначаецца на масленічным тыдні ў чацвер – на “Мяніны Ўласа”. |
| Стан бытавання:  а) захаваны ў памяці носьбіта;  б) жывая традыцыя | Захавана ў памяці носьбіта |
| Паслядоўнае апісанне абрада (свята, звычая) і яго этапаў (калі ёсць) | У цэнтры вёскі рыхтуецца святочная пляцоўка, дзе будзе праходзіць гулянне і кірмаш.  На заледзянелым возеры загадзя ўстанаўліваюцца “матырыцы”. На беразе – арэлі. Загадзя рыхтуюцца і дровы для некалькіх вогнішчаў.  У гэты дзень зранку гаспадыні выпякаюць бліны для частавання гасцей свята, а перад частаваннем казалі: *“Бог дапамог, каб спякліся хуценька”.*  У канцы адной з вуліц вёскі збіраюцца **мужчыны на конях**, запрэжаных у сані. Вупраж упрыгожана рознакаляровымі стужкамі і званочкамі.  На суседняй вуліцы збіраюцца:  - **павозка з цыганамі** *(раней на Карэліччыне, асабліва ў Міры, іх было шмат).*  **- валачобнікі**, якія лічыліся аднымі з галоўных персанажаў свята. Хадзілі яны амаль што цэлы дзень, спявалі калядныя песні, заходзячы на двор - жадалі гаспадарам дабрабыту. На Карэліччыне валачобнікі ходзяць на Каляды, Улассе, Вялікдзень.  У цэнтры вёскі Лукі збіраюцца дзяўчаты і з песняй “*Ах, ты зімушка, зіма*” ідуць да вуліцы, дзе стаяць ужо запрэжаныя коні, упрыгожаныя стужкамі і званочкамі. Дзяўчаты трымаюць у руках старую вопратку (у асноўным кашулі), якую кідаюць па чарзе на дарогу перад коньмі. Кіданне вопраткі пад ногі каню на Улассе – як варажба на замужжа. Калі конь праедзе па вопратцы, дзяўчына пойдзе замуж. Калі не - будзе адна. Кідаць патрэбна загадзя, каб не напалохаць каня.  За дзяўчатамі ідуць маладыя жанчыны, і “*заручаныя*” дзяўчаты, якія нясуць невялічкія *“ручкі”* (снапкі) лёну і кладуць іх на сані. Кожная жанчына нясе “ручкі” да свайго мужа (ці жаніха). Калі хто з мужчын не збіраецца ехаць на конях, тых жонкі перадаюць свае снапкі блізкім ці суседзям разам з пачастункамі – у падзяку за паслугу. Пасля чаго мужчыны едуць вакол вёскі на поле, стараючыся абагнаць адзін аднаго. “Ручкі” лёну, прыязжаючы на поле, мужчыны стараюцца кінуць як мага далей*.* Па павер’і *“…чым далей адляціць ручка ад саней – тым вышэй уродзіць лён”.* Ехалі вакол вёскі, замыкаючы яе ў кола. Такое рытуальнае дзеянне з’яўляецца ахоўным для вёскі ад рознай нечысці і бедаў.  Па вяртанні з поля, мужчыны збіраюцца гурбой і ідуць да святочнай пляцоўкі, дзе іх чакаюць дзяўчаты і жанчыны: *“Хлопцы, сашчапіўшыся рукамі і расцягнуўшыся на ўсю шырыню вуліцы йдуць з песняй “Ой, сівы конь бяжыць….”.*  З суседняй вуліцы ў гэты час на галоўную святочную пляцоўку прыязджаюць на конях цыганы і гурбой рассыпаюцца сярод натоўпу: з варожбамі, песнямі і танцамі *(раней у Луках іх было шмат).*  Пасля гэтага з песняй усе разам ідуць на “матырыцы”: *“…жанчыны просяць у Бога пагоды і каб паспрыяў у жыцці”, а* мужчыны распальваць вогнішча і рыхтаваліся да гульняў. Пакуль моладзь цешыцца на “матырыцах”, жанчыны спяваюць “*Каму вечар, каму вечар..*” і іншыя пазаабрадавыя песні. Галоўнае правіла свята – весела і шумна яго праводзіць.  Падчас гуляння на возеры вяскоўцы – маладыя жанчыны і дзяўчаты – танцуюць пад прыпеўкі: “З*бірайцеся, бабанькі, на Уласа да кругу, ды скачыце, колькі хопіць духу. Каб кароўкі-карміцелькі вясёлыя і гладкія былі. Каб ім, гледзячы на гаспадынь, добра пагуляць захацелася! А як будзем стаяць, то не дачакаем цялят!”.* Усе становяцца па парах, бяруцца за рукі і пачынаюць танцаваць, ідучы па колу.  У вёсцы Лукі на Улассе хадзілі валачобнікі з віншавальнай песняй *“Ай, калядачкі, ды вярніцеся*”, заходзячы амаль што ў кожны двор. У падзяку за пажаданні дабрабыту гаспадары двароў частавалі іх блінамі, тварожнікамі, гарэлкай, каўбасамі. На вячэрнім гулянні гэтыя ж прысмакі спажывалі ўсе сабраныя разам, “… *каўбасы пяклі на вогнішчах*”. На свяце нельга было шкоднічаць і сварыцца. Казалі (дзецям): “с*варыцца ніколі нельга, а ў сёняшняе свята асабліва. Бо вырасцеш вялікім, станеш гаспадаром, будуць у цябе коні ў гаспадарцы і не будуць яны цябе слухаць, будуць хадзіць супроць баразны. Конь жывёла разумная…”.* |
| Рытуальныя рэчы і атрыбутыка:   * назва; * матэрыял вырабу; * прызначэнне;   тэхналогія вырабу (пры неабходнасці). | Рознакаляровыя стужкі, званочкі *для ўпрыгожвання коней.*  МАТЫРЫЦЫ – мясцовая народная забава: ўбіты ў лёд драўляны кол, на які надзета драўлянае кола ад сялянскай павозкі. Да кола прымацаваны жэрдкі, на канцах якіх вісяць вяроўкі.  “РУЧКІ ЛЁНУ” – невялічкія снапочкі лёну. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Святочнае вясковае адзенне.  Цыгане ў сваіх нацыянальных касцюмах  Кашулі для варожбаў (дзявочыя, хутчэй за ўсё – старыя ці малога памеру). |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | **Ах ты, зімушка, зіма** – спяваюць дзяўчаты, ідучы да вуліцы, дзе стаяць ужо запрэжаныя коні:  Ах ты, зімушка, зіма, ты халодна была.  Завеяла, замяла ўсе дарожкі, усе пуці, нельга міламу прайсці.  Я дарожкі размяту, сама к міламу пайду.  Ах ты, зімушка, зіма…  **Ай, калядачкі, ды вярніцеся** – спяваюць валачобнікі, ходзячы па вуліцы:  Ай, калядачкі, ды вярніцеся,  Ай, люлі-люлі, ды вярніцеся.  На нас, дружачкі, агляніцеся,  Мы калядачкам наравіць юудзем,  Дай на ігрышчы мы хадзіць будзем.  **Ой, сівы конь бяжыць** – спяваюць хлопцы, узяўшыся за рукі і расцянуўшыся на ўсю вуліцу:  Ой, сівы конь бяжыць, на ім бела грыва,  Ой, панаравілась, ой, панаравілась  Мне тая дзеўчына.  Не так та дзеўчына, як бела лічанька.  Ой, падай, дзеўчына, ой, падай, дзеўчына,  На канях ручаньку.  Ручку не падала, тры словы сказала:  “Няхай бы была, няхай бы была,  Кахання не знала.  Бо тое каханне з ранку да вечара,  Як сонейка ўзыдзе, як сонейка ўзыдзе -  Каханне прападзе” |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка і адзенне (танцавальныя прылады, галаўныя ўборы, абутак);  ж) відэа- ці тэкставае апісанне прыкладваецца. | Танец, які выконваўся падчас гуляння:  танцуюць жанцыны і дзяўчаты. Становяцца па парах, бяруцца за рукі і пачынаюць танцаваць па колу, перакідваючыся з нагі на нагу.  Суправаджаецца прыпеўкай: “З*бірайцеся, бабанькі, на Уласа да кругу, ды скачыце, колькі хопіць духу. Каб кароўкі-карміцелькі вясёлыя і гладкія былі. Каб ім, гледзячы на гаспадынь, добра пагуляць захацелася! А як будзем стаяць, то не дачакаем цялят!”* |
| Музыка:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) інструменты;  е) адзенне;  ж) відэа- ці аўдыёфіксацыя прыкладваецца. | Мясцовыя музыканты ездзілі з цыганамі, збіраліся на матырыцах і кірмашы ў Луках: з гармонікам, лыжкамі, бубнам і скрыпкай. |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | Абавязковым дзеяннем свята на працягу ўсяго дня з’яўляецца катанне: *“каб лён і жыта раслі вялікія ды сакавітыя”:*  - на санках;  - на конях;  - на арэлях.  “Матырыцы” (будуюцца загадзя, спецыяльна для свята):  Пасля аб’езду вёскі моладзь накіроўваецца на мясцовае заледзянелае возера, дзе ўстаноўлены тоўсты драўляны слуп, на версе якога размешчана моцна прыбітае драўлянае кола, да якога прывязаны стужкі і паясы: “… *Дзяўчаты браліся за вяроўкі, хлопцы, у сваю чаргу штурхалі іх у спіну, ад чаго дзяўчаты слізгаючы па лёдзе, раскручываючыся вакол матырыцы .* |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Бліны: пяклі раніцай жанчыны і дзяўчаты, потым ішлі частаваць перш сваіх коней, або коней будучых жаніхоў: *“Тры – каню, адзін сабе, чатыры – каню, адзін – сабе, каб абагнаў усіх”.* Пасля чаго выбіралі самую старэйшую гаспадыню, якая частавала ўсіх вяскоўцаў блінамі на галоўнай святочнай пляцоўцы, тым самым (*раз*)даючы здароўе і дабрабыт на бліжэйшы год. |